钦定古今图书集成/方舆汇编/职方典/第1498卷 > 姚安府风俗考 通志州县志合载
## 钦定古今图书集成/方舆汇编/职方典/第1498卷 > 姚安府风俗考 通志州县志合载

本府。〈姚州，附郭。〉

《旧志》：“土瘠民贫，服食俭朴，不知纺织。”

《郡志》：“士大夫乐谈名理，民间相尚乐施，好佛以为常。”

尽力畎亩，家有常给。气习既迁，人文渐盛。元日　祀天地祖先，往来贺岁。

元夕　，赏灯张乐。次夕，男女以类相从游行，携爆竹插香于道。相传“却疾，火树星桥” ，有古风焉。二月初三日　，效修禊事。初八日，龙华寺佛会，士女群集。十五日，男女俱会于城西古山寺，焚香拜祷。

清明　插柳墓祭

三月二十八日　，谒岳庙，为《东岳会》。

四月八日　，为“浴佛会。”

五月五日　悬艾虎，系续命缕。饮菖蒲酒，以角黍相馈。

六月朔日至六日　，礼南斗祈福。二十四日为“星回节” ，束松炬于街衢，醵饮村落，照田占岁。七夕　，妇女穿鍼乞巧。

中元　祭先于家堂，焚冥衣、楮镪，夜放河灯。中秋　以瓜饼祭月，长幼宴饮。

九月朔日至九日　，礼北斗祈福，重阳登高，饮《茱萸酒》。

十月　祀先墓祭

冬至　拜贺，以糍饵相馈。腊八日　，作五味粥。

二十四日，祀灶。除夕　，饮分岁酒，老幼围炉；守岁，四更迎灶。婚礼：求亲，敦请冰人于家，䜩而拜之。至妇家，拜致主人之意；妇家既诺，即䜩之，二姓互相酬拜。下定仪：将娶，订期纳币，然后亲迎。其仪物丰俭，各随其力。

《丧礼》，棺椁殡殓皆从俭戚，有力者于茔上铭石为记。惟彝人不同。棺椁皆火化，近亦用木，卜葬者多矣。

《祭礼》：“块肉双蛋” ，亦以禋祀。兵燹之馀，民俗雕残，聊致孝思耳。

庐舍之制，与各省异。各省止用版瓦，滇中兼用㼧瓦。以滇中风火，特敕许用市肆，以十二支所属之日为率，如寅为虎，午为马之类，俗呼为“街子。” 日中而聚，日夕而罢。《大姚县》：

汉彝杂处，汉少而彝多汉人，或由明时征戍入滇者，曰“军家” ，或仕宦之后，曰官籍，或商贾流寓，曰客籍。居近城郭，习读《诗》书。人皆崇尚礼法，衣冠悉遵时制，犹存中州之遗风焉。彝之种类不一，曰伯儿子，曰黑猓猡，曰蒲蛮，曰僰彝，曰“撒木都。” 其性狡悍，多疑而惯诈，贵壮贱老，记怨忘德。乐战死而不畏，尚讼负而不屈。刻木为券，审草木以定四时。病不医药，酷信鬼邪，盖习性然也。冠，汉人男女冠笄以时，悉如古礼，彝人多不冠。

男妇以布帛束首，披毡跣足，山行如飞。

婚，汉人先以媒妁求女年命，问名、纳采，用钗钿、币帛、猪羊酒果定之。四季礼节，以时往来。男女成长，复以钗服币帛为聘，多寡称家，然较前礼差厚。及亲迎礼行，如制。彝人不计同姓，自相求配。多用牛羊为聘，以坛酒蒜肉为敬。若僰彝，不行亲迎。馀礼稍与汉同。

丧汉人三日而殓，七日而葬。民间多用释道诵经作福，谓之“追荐。” 独士大夫家遵行家礼，如制彝人殓无棺椁，悉用焚化。刻木寸许，类人形，为祖宗祀之。亲邻送殡者舞刀发喊，谓之“赶鬼。” 不招魂魄，不设灵寝，意在远害故也。

祭，汉人有春、秋祭忌日祭。彝人请阿吒唎为巫，祭山、祷鬼，鸣锣吹角，喷油火以逐之。

元旦　，汉人设香烛粉果，焚楮钱，拜天地、祖先，而后亲邻各相贺庆，留饮四、五日乃止。

元宵　，各架松棚，悬灯彩，或为鳌山，杂以歌舞，夜饮达旦。十六日，男妇挑灯夜游，谓之“走百病。” 清明　，汉人插柳枝于户，具牲醴，男妇拜扫坟茔，聚饮而归。彝人无此。

端阳　，汉人采艾悬门，用彩丝艾虎系儿女背。多具角黍、蒲酒，各相馈送。新姻之家馈及衣履、花粉、银币，谓之“追节” ；彝；俗无之。

火把节　考《古滇纪》，南诏疆盛，欲并吞六诏，于六月二十四日构松棚楼，张宴其上，诏诸王饮之，酒酣，纵火焚死，国人哀之。每年逢是日，举火以吊，遂为滇节。至今汉彝届期必采松棚油木攒为火炬，长者立于门外，观火色，以验丰歉，童稚各持小炬，用烂松木屑撒火上，光如掣电，聚饮为乐。彝人尤重此节，是日皆以生肉为饤，合果蔬细切，和蒜拌食，谓之食生。或云此节因诸葛武侯南征至大理，檄六诏王至龙关，诱登楼䜩饮，乘王酒酣，纵火焚关，楼王并蛮兵多焚死。其说非是。考陈寿《三国志》，称亮南征，首以恩信服彝，则知武侯必无此惨诈诡刻之举，以前说为正。

中元节　，自七月十一日为始，各设牲醴祀祖先，日进三献，俨如生事之礼。至望日暮，焚楮钱送之。彝人是日炒豆麦献之，以其馀交相馈送。中秋　，各家设饼果献月，老幼聚饮，夜分乃止。彝人间有行之者。

重阳　，士大夫家是日登高，饮菊花酒，赏花为乐，又以糕果馈亲戚，礼亦如端阳。然僰人亦有行之者，诸彝则莫之知矣。

冬至日　，士大夫家互相拜贺，为酒肴以待宾客。民间以米造为茶饼，亲戚交送，而拜贺之礼不行焉。

除夕　，汉人家备牲醴楮钱。是晚，祀家神祖先。夜则设席，叙长幼，互相酬酢，谓之“分岁。” 易门神，换桃符春帖，以修岁事。僰人之俗，略同彝人。是日宰牲祀祖，以松叶铺地，蓬头跣足，不序长幼，席地坐泡坛酒，插藤筒吸饮，著彩衣，吹芦笙，男妇携手舞蹈，和歌团绕。此彝俗之陋也。